和子瞻鳳翔八觀八首 李氏園
作者：蘇轍
朝代：宋

paragraphs: 有客騎白駒，揚鞭入青草。
悠悠無遠近，但擇林亭好。
蕭條北城下，園號李家媼。
繫馬古車門，隨意無灑掃。
鳴禽驚上屋，飛蝶紛入抱。
竹林凈如濯，流水清可澡。
閑花不着行，香梨獨依島。
松枝貫今昔，林影變昏早。
草木皆蒼顔，亭宇已新造。
臨風置酒樽，庭下取栗棗。
今人强歡笑，古人已枯槁。
欲求百年事，不見白鬚老。
秦中古云樂，文武在豐鎬。
置囿通樵蘇，養獸讓麀䴠。
池魚躍金碧，白鳥飛紵縞。
牛羊感仁恕，行葦亦自保。
當年歌靈臺，後世詠魚藻。
古詩宛猶在，遺處不可考。
悲哉李氏末，王霸出奴皂。
城中開芳園，城外羅戰堡。
擊鼓鳴巨鐘，百姓皆懊惱。
及夫聖人出，戰國卷秋潦。
園田賦貧民，耕破園前道。
高原種菽粟，陂澤滿粳稻。
春耕雜壺漿，秋賦輸秸藁。
當年王家孫，自庇無尺橑。
空餘百歲木，妄爲夭巫禱。
遊人足譏駡，百世遭舌討。
老翁不願見，垂涕祝襁褓。
持用戒滿盈，飲酒無醉倒。